ད་ཐེངས་ཀྱི་ཚོགས་འདུའི་གྲོས་གཞི་དང་པོར།༸གོང་ས་༸སྐྱབས་མགོན་ཆེན་པོ་མཆོག་དགུང་གྲངས་གྱ་ལྔར་ཕེབས་སྐབས་བརྟན་བཞུགས་བསྟར་འབུལ་ཞུ་ཐབས།ཞེས་འཁོད་འདུགབརྟན་བཞུགས་གཙོ་བོ་དེ་ཕྱི་ལོགས་ཀྱི་ཁྲ་ཁྲ་ཟང་ཟིང་གི་རྣམ་འགྱུར་ཙམ་ཞིག་མ་ཡིན་པར་ནང་གི་བརྟན་བཞུགས་གལ་ཆེན་པོ་རེད།ང་ཚོས་བརྟན་བཞུགས་ཕུལ་གྱི་ཡོད་ཟེར་ནས་འགྲོ་སོང་ཆེན་པོ་ཞིག་བཏང༌།མི་མང་པོ་བསྡུ་བ་འདི་ལུགས་སྲོལ་དང་འགྲོ་སྟངས་ལྟ་བུ་ཞིག་ཏུ་ཆགས་འདུག་པ་མ་གཏོགས།དེ་ཙམ་གྱིས་ཕན་ཐོགས་ཅན་དང་དགོས་པ་ཅན་ཞིག་རེད་བསམ་གྱི་མེད།སྤྱིར་རྟགས་དང་རྟེན་འབྲེལ་དེ་འདྲ་གནང་དགོས་པ་ཡང་བདེན་པ་ཡིན།དངོས་གནས་བརྟན་བཞུགས་འབུལ་གྱི་ཡིན་ན་བོད་ཆོལ་ཁ་གསུམ་རྡོག་རྩ་གཅིག་ཏུ་བསྒྲིལ་བའི་མཐུན་ལམ་དེའི་ཐོག་ཤུགས་བརྒྱག་དགོས་པ་དེ་རེད།༸རྒྱལ་བ་རིན་པོ་ཆེས་ལོ་མང་པོའི་རིང་སྐུ་ལས་བསྐྱོན་ནས་བཙུགས་པའི་དབུས་བོད་མིའི་སྒྲིག་འཛུགས་འདི་ཡུན་གནས་ཡོང་ཐབས་ལ་ག་རེ་བྱ་དགོས་པ་འདུགརང་རང་སོ་སོའི་ངོས་ནས་བསམ་བློ་བཏང་སྟེ་འགན་ཁུར་ལེན་དགོས་པ་འདི་རེད།ངའི་ངོས་ནས་ནམ་ཡིན་ཡང་བོད་ཀྱི་སྒྲིག་འཛུགས་འདི་ལ་རྒྱབ་སྐྱོར་ཞུ་གི་ཡོད།ངས་འདི་ལ་རྒྱབ་སྐྱོར་ཞུ་དགོས་པའི་རྒྱུ་མཚན་ཚར་མང་པོ་ཞུ་མྱོང༌།རྒྱུ་མཚན་གཙོ་བོ་ནི་༸རྒྱལ་བ་རིན་པོ་ཆེས་ཐུགས་རེ་ཆེན་པོས་སྲིད་དབང་རྩིས་སྤྲོད་གནང་བའི་རྒྱུན་དེ་སྲ་བརྟན་ཡོང་དགོས་པ་ཤིན་ཏུ་གལ་ཆེན་པོ་རེད།ན་ནངས་འོས་བསྡུ་བྱེད་པའི་སྐབས་སུ་ཡང་སྲིད་སྐྱོང་སུ་ལ་ཐོབ་ཀྱང་ང་ལ་ཁྱད་པར་གང་ཡང་མེད།བོད་རྒྱ་ཆེ་མི་མང་གིས་སུ་ལ་རེ་བ་བརྒྱབས་ནས་འོས་ཤོག་བླུག་པ་དེ་ལ་ངས་ཀྱང་རྒྱབ་སྐྱོར་ཞུ་རྒྱུ་ཡིན་ཅེས་ཡང་ཡང་བཤད་མྱོང༌།ང་ཚོ་རང་དབང་ལུང་པར་སྐྱབས་བཅོལ་དུ་ཡོད་པ་རྣམས་ཀྱིས་སྒྲུབ་ཐུབ་པ་དང་སྒྲུབ་དགོས་པ་གཙོ་བོ་ནི་ང་ཚོའི་སྒྲིག་འཛུགས་འདི་སྲ་བརྟན་ཡོང་བའི་ཆེད་དུ་ང་ཚོས་ག་རེ་བྱེད་དགོས་པ་དེ་རེད།འདིའི་ཐོག་ལ་སྤྱི་སྒེར་ཡོངས་རྫོགས་ཀྱིས་ནུས་པ་གཅིག་ཏུ་སྤུངས་ནས་ཁ་ཞེ་གཉིས་མེད་ཀྱིས་ཤུགས་བརྒྱབས་པ་ཡིན་ན་བརྟན་བཞུགས་ངོ་མ་དེ་རེད་བསམས།